ШТА ЧЕКА УСТАВНИ СУД

Ја поштујем и извршавам све одлуке Уставног суда Србије.

Ми други највиши суд немамо.

Цео правосудни систем је закочен, а наш Уставни суд и даље "проучава" предмет.

Шта треба да се деси, па да се Уставни суд на неки начин "огласи", осим да препоручује адвокатима, да би било добро да раде.

Овакво стање у правосуђу је равно ванредном стању у тој области, а нама није познато када ће Уставни суд "пресудити".

Да ли је могућно да је толико спорно и нејасно да се констатује да је флагрантно повређен устав Србије, на штету адвоката, из простог разлога што је законом као правним актом нижег ранга, од адвокатуре конфискована надлежност састављања исправа о промету непокретности и пружања правне помоћи и иста предата у надлежност "новим органима".

Нико ништа нема против јавних бележника, па ни адвокати. Само се тражи да свако ради свој посао који је у складу са уставом Србије.

Ја и сви адвокати свакога минута и сата чекамо ту одлуку Уставног суда, а Уставни суд Руске федерације, за два дана је разрешио дилему припајања дела друге државе (Крим)!

Шта је све ово и докле ће трајати ментално разгибавање и "мрцварење" адвоката и не заборавите великог броја грађана, који немају прилику, или могућност да се огласе овим поводом, а имали би шта да кажу.

Драги мој Уставни суде, као Бога Те молим да коначно донесеш оцену у овом спору.

После тога би све било јасно и престала би ова вишемесечна агонија.

Симо С. Стокић, дипл. правник из Чачка